במהלך עצרת של יהדות התורה תקף גפני את בג"ץ ואמר כי במסגרת המו"מ הקואליציוני תתנה המפלגה את כניסתה לממשלה בהגבלת בית המשפט.
עשרות אלפים השתתפו היום (שני) בעצרת בחירות של מפלגת יהדות התורה בירושלים.
מדובר בעצרת ייחודית משותפת לדגל התורה ואגודת ישראל ששני מנהיגיה, הרב חיים קנייבסקי והאדמו"ר מגור נטלו בה חלק.
במהלך העצרת תקף ח"כ משה גפני את בג"ץ ואמר כי במסגרת המו"מ הקואליציוני תתנה המפלגה את כניסתה לממשלה בהגבלת בית המשפט.
"הנושא של בית המשפט נמאס עלינו. המציאות הזו שפעם אחרי פעם אחרי פעם הכנסת מחוקקת חוק חמש פעמים ואז מגיעים כמה אנשים שיושבים בבית המשפט ומחליטים - איש לא בחר בהם. נצטרך לחוקק את פסקת ההתגברות שבית המשפט לא יוכל לעשות מה שהוא רוצה. נחליט בסיעה שזה יהיה תנאי בל יעבור", אמר.
הוא הוסיף, "אני לא זוכר עוד מערכת בחירות כ"כ קשה וכ"כ בעייתית. אנחנו באמצע מלחמה על השבת ועל זה שמדינת ישראל תהיה מדינה יהודית. מי היה מאמין שנצטרך להעביר חוק שיהודי חרדי יוכל להתקבל לעבודה גם אם הוא לא עובד בשבת?".
יו"ר המפלגה, סגן השר יעקב ליצמן, הבהיר כי מהסטטוס קוו "לא נשאר כלום". "היהדות החרדית נאבקת על קיומה. כל מה שעשה לנו לפיד - הוא לא מפסיק עד לרגע זה. בשבת קודש לא נשאר מהססטוס קוו כלום. נתקן את זה, שלא תהיה עבודה ברכבת ולא שום גשרים בעזרת השם. נמנע את הכל".